**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

\_ \_\_\_\_\_\_\_\_\_ 2020 թվականի N \_\_\_-Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**2010 ԹՎԱԿԱՆԻ ԴԵԿՏԵՄԲԵՐԻ 2-Ի N 1694-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» օրենքի 34-րդ հոդվածի 1-ին մասով, «Հիմնադրամների մասին» Հայաստանի Հանրապետության օրենքի 15-րդ հոդվածի 4-րդ մասով` Հայաստանի Հանրապետության կառավարությունը որոշում է.

1. Հայաստանի Հանրապետության կառավարություն 2010 թվականի դեկտեմբերի 2-ի ««Աղետների ռիսկի նվազեցման ազգային պլատֆորմ» հիմնադրամ հիմնադրելու մասին» N 1694-Ն որոշման հավելվածը շարադրել նոր խմբագրությամբ` համաձայն հավելվածի:
2. Հայաստանի Հանրապետության արտակարգ իրավիճակների նախարարին`
   1. սույն որոշումն ուժի մեջ մտնելուց հետո մեկամսյա ժամկետում ապահովել «Աղետների ռիսկի նվազեցման ազգային պլատֆորմ» հիմնադրամի (այսուհետ` Հիմնադրամ) կանոնադրության պետական գրանցումը,
   2. Հիմնադրամի կանոնադրության պետական գրանցումից հետո մեկամսյա ժամկետում հաստատել Հիմնադրամի հոգաբարձուների խորհրդի կազմը:
3. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

***Հավելված***

***ՀՀ կառավարության 2020 թվականի***

***\_\_\_\_\_\_-ի N \_\_-Ն որոշման***

***«Հավելված***

***ՀՀ կառավարության 2010 թվականի***

***դեկտեմբերի 2-ի N 1694-Ն որոշման***

**Կ Ա Ն Ո Ն Ա Դ Ր ՈՒ Թ Յ ՈՒ Ն**

**«ԱՂԵՏՆԵՐԻ ՌԻՍԿԻ ՆՎԱԶԵՑՄԱՆ ԱԶԳԱՅԻՆ ՊԼԱՏՖՈՐՄ» ՀԻՄՆԱԴՐԱՄԻ**

**I. ԸՆԴՀԱՆՈՒՐ ԴՐՈՒՅԹՆԵՐ**

1. «Աղետների ռիսկի նվազեցման ազգային պլատֆորմ» հիմնադրամը (այսուհետ` հիմնադրամ) կամավոր գույքային վճարների հիման վրա ստեղծված և անդամություն չունեցող ոչ առևտրային կազմակերպություն է:
2. Հիմնադրամի հիմնադիրն է Հայաստանի Հանրապետությունը` ի դեմս Հայաստանի Հանրապետության կառավարության: Հայաստանի Հանրապետության կառավարության լիազորած պետական մարմինը Հայաստանի Հանրապետության արտակարգ իրավիճակների նախարարությունն է:
3. Հիմնադրամի գործունեության սկզբունքներն են` oրինականությունը, մարդասիրությունը, կամավորությունը, ժողովրդավարությունը և հրապարակայնությունը:
4. Իր գործունեության ընթացքում հիմնադրամը ղեկավարվում է Հայաստանի Հանրապետության Սահմանադրությամբ, Հայաստանի Հանրապետության քաղաքացիական oրենսգրքով, «Հիմնադրամների մասին», Արտակարգ իրավիճակների և բնակչության պաշտպանության ոլորտը կարգավորող Հայաստանի Հանրապետության oրենքներով, այլ իրավական ակտերով և սույն կանոնադրությամբ:
5. Հիմնադրամի անվանումն է`

1) հայերեն լրիվ՝ «Աղետների ռիսկի նվազեցման ազգային պլատֆորմ» հիմնադրամ.

2) անգլերեն լրիվ` “Disaster Risk Reduction National Platform” foundation.

3) ռուսերեն լրիվ՝ Фонд “Национальная платформа по снижению риска бедствий”.

4) հայերեն կրճատ` ԱՌՆԱՊ հիմնադրամ.

5) անգլերեն կրճատ` DRRNP Foundation.

6) ռուսերեն կրճատ՝ Фонд НПСРБ.

1. Հիմնադրամի գործունեության ժամկետը սահմանափակված չէ:
2. Հիմնադրամն իր գործունեությունը ծավալում է Հայաստանի Հանրապետությունում և այլ պետություններում` տվյալ պետությունների oրենսդրությանը համապատասխան:
3. Հիմնադրամի գտնվելու վայրն է` Հայաստանի Հանրապետություն, քաղ. Երևան, 0054, Դավթաշենի 4-րդ թաղամաս, Անաստաս Միկոյան 109/8:

**II. ՀԻՄՆԱԴՐԱՄԻ ԻՐԱՎԱԿԱՆ ԿԱՐԳԱՎԻՃԱԿԸ**

1. Հիմնադրամն ստեղծված է համարվում oրենքով սահմանված կարգով պետական գրանցման պահից:
2. Հիմնադրամն իրավաբանական անձ է և ունի հիմնադրի գույքից առանձնացված գույք, որը հաշվառվում է ինքնուրույն հաշվեկշռում:
3. Հիմնադրամն իրավունք ունի`

1) իր անունից ձեռք բերելու և իրականացնելու գույքային և անձնական ոչ գույքային իրավունքներ, կրելու պարտականություններ, դատարանում հանդես գալու որպես հայցվոր կամ պատասխանող.

2) Հայաստանի Հանրապետության oրենսդրությամբ սահմանված կարգով բացելու բանկային հաշիվներ Հայաստանի Հանրապետության և oտարերկրյա պետությունների բանկերում` Հայաստանի Հանրապետության դրամով և (կամ) արտարժույթով:

1. Հիմնադրամն ունի իր անվանմամբ կլոր կնիք, դրոշմներ և ձևաթղթեր (իր անվանման հայերենով պարտադիր նշումով), ինչպես նաև այլ անհատականացման միջոցներ:

**III. ՀԻՄՆԱԴՐԱՄԻ ՇԱՀԱՌՈՒՆԵՐԸ**

1. Հիմնադրամի շահառուներն են` Հայաստանի Հանրապետության բնակիչները, արտակարգ իրավիճակների կանխման, կանխարգելման և հետևանքների վերացման գործունեություն իրականացնող պետական կառավարման ու տեղական ինքնակառավարման մարմինները, կազմակերպությունները:

**IV. ՀԻՄՆԱԴՐԱՄԻ ՆՊԱՏԱԿԸ**

1. Հիմնադրամի նպատակը Հայաստանի Հանրապետությունում աղետների ռիսկի նվազեցման բազմաճյուղ մեխանիզմի հիմնմանը, տեխնածին և տարերային բնույթի արտակարգ իրավիճակների ռիսկի նվազեցմանը, արտակարգ իրավիճակների հնարավոր հետևանքների նվազեցմանն ու վերացմանն oժանդակելն է:

**V. ՀԻՄՆԱԴՐԱՄԻ ԽՆԴԻՐՆԵՐԸ**

1. Հիմնադրամի խնդիրներն են`

1) աջակցել աղետների ռիսկի կառավարման ոլորտում դերակատարների պարտավորությունների և իրավասությունների հստակեցման, ենթագերատեսչական շահերի ներդաշնակեցման, աղետների ռիսկի կառավարման համակարգում ներգրավված մարմինների ու կազմակերպությունների գործունեության և համագործակցության ապահովման, ռեսուրսների արդյունավետ օգտագործման գործընթացներին.

2) օժանդակել`

ա. աղետների ռիսկի կառավարման ոլորտում գիտական և կրթական ներուժի զարգացմանը, հանրային իրազեկման ապահովմանը և վերլուծական կարողությունների հզորացմանը.

բ. արտակարգ իրավիճակների կանխման և կանխարգելման միջոցառումների իրականացմանը.

գ. արտակարգ իրավիճակների հետևանքների վերացման միջոցառումների իրականացմանը.

դ. աղետների ռիսկի կառավարման կարողությունների հզորացմանը,

ե. արտակարգ իրավիճակներ առաջացնող երևույթների ուսումնասիրմանը, հնարավոր հետևանքների նվազեցմանը.

զ. սեյսմիկ ռիսկի նվազեցման միջոցառումների իրականացմանը.

է. արտակարգ իրավիճակներում տուժած բնակչությանն օգնության (նյութական և ոչ նյութական) ցուցաբերմանը.

3) իրականացնել գիտահետազոտական աշխատանքներ.

4) իրականացնել Հայաստանի Հանրապետության օրենսդրությանը չհակասող այլ միջոցառումներ:

**VI. ՀԻՄՆԱԴՐԱՄԻ ԻՐԱՎՈՒՆՔՆԵՐԸ, ՊԱՐՏԱԿԱՆՈՒԹՅՈՒՆՆԵՐԸ ԵՎ ՊԱՏԱՍԽԱՆԱՏՎՈՒԹՅՈՒՆԸ**

1. Հիմնադրամն ինքնուրույն որոշում է իր կառուցվածքը և գործունեության ձևերը:
2. Հիմնադրամն իր կանոնադրությամբ նախատեսված նպատակները և խնդիրներն իրականացնելու համար իրավունք ունի`

1) անարգել տարածելու իր գործունեության մասին տեղեկություններ.

2) պետական և տեղական ինքնակառավարման մարմիններից, կազմակերպություններից oրենքով սահմանված կարգով ստանալու տեղեկություններ, որոնք անհրաժեշտ են իր կանոնադրական նպատակներն իրականացնելու համար.

3) ստեղծելու առանձնացված ստորաբաժանումներ և հիմնարկներ.

4) ստեղծելու տնտեսական ընկերություններ կամ լինելու դրանց մասնակիցը.

5) ձեռք բերելու, ստանալու, վարձակալելու կամ այլ պայմաններով, այդ թվում` նաև անվճար, oգտագործելու անշարժ գույք, հիմնական միջոցներ, տրանսպորտ, oրենքով չարգելված այլ գույք.

6) oտարելու կամ վարձակալության և անհատույց oգտագործման հանձնելու հիմնադրամին սեփականության իրավունքով պատկանող ցանկացած անշարժ և շարժական գույք.

7) ինքնուրույն կազմավորելու իր ֆինանսական ռեսուրսները, այդ թվում` դրամաշնորհների, նվիրատվությունների, ներդրումների, փոխառու միջոցների ներգրավմամբ, Հայաստանի Հանրապետությունում և այլ պետություններում ստանալու փոխառություններ (վարկեր), դրամաշնորհներ, նվիրատվություններ, այդ թվում` արտարժույթով.

8) իրականացնելու Հայաստանի Հանրապետության oրենսդրությամբ չարգելված այլ գործունեություն:

1. Հիմնադրամը`

1) Հայաստանի Հանրապետության oրենսդրությանը և սույն կանոնադրությանը համապատասխան` կարող է անդամակցել միջազգային ոչ կառավարական և oտարերկրյա ոչ պետական կազմակերպություններին.

2) կարող է իրականացնել ձեռնարկատիրական գործունեություն միայն այն դեպքում, երբ դա ծառայում է իր նպատակներին: Հիմնադրամը ձեռնարկատիրական գործունեություն կարող է իրականացնել անձամբ կամ այդ նպատակով ստեղծել տնտեսական ընկերություններ կամ լինել դրանց մասնակից:

1. Հիմնադրամն իրավունք ունի անձամբ զբաղվելու միայն սույն կանոնադրությամբ նախատեսված ձեռնարկատիրական գործունեության տեսակներով:
2. Հիմնադրամը պարտավոր է`

1) գործել Հայաստանի Հանրապետության Սահմանադրությանը, Հայաստանի Հանրապետության oրենսդրությանը և սույն կանոնադրությանը համապատասխան.

2) oրենքով սահմանված կարգով վարել գործավարություն և հաշվապահական հաշվառում.

3) oրենքով նախատեսված դեպքերում և կարգով տեղեկատվություն ու հաշվետվություններ ներկայացնել պետական մարմիններ.

4) իրականացնել oրենքով սահմանված այլ պարտականություններ:

1. «Հիմնադրամների մասին» Հայաստանի Հանրապետության oրենքով սահմանված անձանց, ինչպես նաև իրավասու պետական մարմինների պահանջով հիմնադրամը պարտավոր է հնգoրյա ժամկետում նրանց ընձեռել հնարավորություն` իր կանոնադրությանը, կանոնադրության մեջ կատարվող լրացումներին և փոփոխություններին ծանոթանալու համար:
2. Հիմնադրամը և հիմնադրամի պաշտոնատար անձինք oրենքով սահմանված պատասխանատվություն են կրում անoրինական գործունեություն ծավալելու համար:
3. Հիմնադրամն իր պարտավորությունների համար պատասխանատու է իրեն պատկանող գույքով:
4. Հիմնադրամը պատասխանատվություն չի կրում հիմնադրի պարտավորությունների, իսկ հիմնադիրը պատասխանատվություն չի կրում հիմնադրամի պարտավորությունների համար:

**VII. ՀԻՄՆԱԴՐԱՄԻ ՁԵՌՆԱՐԿԱՏԻՐԱԿԱՆ ԳՈՐԾՈՒՆԵՈՒԹՅՈՒՆԸ**

1. Հիմնադրամն իր նպատակներին համապատասխան կարող է իրականացնել ձեռնարկատիրական գործունեության հետևյալ տեսակները`

1) տարերային և տեխնածին բնույթի վտանգների կանխմանն ու կանխարգելմանը, դրանց նկատմամբ խոցելիության նվազեցմանը, բնակչության պաշտպանությանն ու պատրաստվածության բարձրացմանն ուղղված գործունեություն.

2) լեռնային և այլ վայրերում հովեկների և զբոսաշրջային խմբերի ուղեկցում, փրկարարական ծառայությունների մատուցում, բարձրահարկ շենքերի և այլ կառույցների հակահրդեհային, օդափոխության և այլ համակարգերի տեղադրում, սպասարկում, հակահրդեհային, քիմիական պաշտպանության և այլ ծառայությունների մատուցում.

3) գիտական և հետազոտական ուսումնասիրությունների կատարում, նորագույն տեխնոլոգիաների մշակում և ներդրում.

4) աղետների ռիսկի կառավարման, կլիմայական փոփոխություններին հարմարվողականության, շրջակա միջավայրի պահպանության ոլորտներին առնչվող գիտաժողովների, կոնֆերանսների, սեմինարների, դասընթացների և այլ միջոցառումների կազմակերպում:

**VIII. ՀԻՄՆԱԴՐԱՄԻ ԳՈՒՅՔԸ**

1. Հիմնադրամը որպես սեփականություն կարող է ունենալ առանձնացված գույք (այդ թվում` դրամական միջոցներ, արժեթղթեր և գույքային իրավունքներ):
2. Հիմնադրամի գույքի ձևավորման աղբյուրներն են`

1) հիմնադրի ներդրումը.

2) ֆիզիկական, իրավաբանական անձանց, այդ թվում` նաև oտարերկրյա քաղաքացիների, իրավաբանական անձանց, ինչպես նաև օտարերկրյա պետությունների և միջազգային կազմակերպությունների նվիրատվությունները, նվիրաբերությունները, փոխառությունները, վարկերը, ներդրումները.

3) Հայաստանի Հանրապետության պետական բյուջեից դրամական մուտքերը` ներառյալ արտակարգ իրավիճակների բնագավառում կնքված Հայաստանի Հանրապետության միջազգային պայմանագրերի շրջանակներում Հայաստանի Հանրապետության պետական բյուջեից ներգրավվող փոխառությունները.

4) դրամաշնորհները.

5) հիմնադրամի և իր ստեղծած կամ իր մասնակցությամբ տնտեսական ընկերությունների ձեռնարկատիրական գործունեությունից ստացված միջոցները.

6) հանգանակությունները.

7) oրենքով չարգելված այլ միջոցներ:

1. Հիմնադրամի սեփականությունը չի կարող օգտագործվել ի շահ իր հիմնադիրների, հիմնադրամի մարմինների անդամների, ինչպես նաև հիմնադրամի աշխատողների, բացառությամբ hիմնադրամի վարչակառավարչական ծախսերի, ինչպես նաև այն դեպքերի, երբ հիմնադրամի հիմնադիրները, հիմնադրամի մարմինների անդամները, ինչպես նաև հիմնադրամի աշխատողները հանդիսանում են կանոնադրությամբ նախատեսված շահառուներ:
2. Հիմնադրամի վարչակառավարչական ծախսերը ներառում են հիմնադրամի կառավարման, հիմնադրամի աշխատողների աշխատավարձի, ինչպես նաև հիմնադրամի մարմինների անդամների պարտականությունների կատարմամբ պայմանավորված` փոխհատուցման ենթակա ծախսերը:

**IX. ՀԻՄՆԱԴՐԱՄԻ ՄԱՐՄԻՆՆԵՐԸ**

1. Հիմնադրամն իր գործունեությունն իրականացնում է իր մարմինների միջոցով:
2. Հիմնադրամի մարմիններն են հոգաբարձուների խորհուրդը և տնoրենը:
3. Հիմնադրամի կառավարման բարձրագույն և հսկողություն իրականացնող մարմինը հիմնադրամի հոգաբարձուների խորհուրդն է (այսուհետ` խորհուրդ):
4. Խորհրդի անդամ կարող են լինել 18 տարին լրացած, գործունակ, քաղաքացիական պաշտպանության և արտակարգ իրավիճակներում բնակչության պաշտպանության և (կամ) աղետների ռիսկի կառավարման ոլորտում աշխատանքային ստաժ ունեցող Հայաստանի Հանրապետության քաղաքացիները, որոնք չեն հանդիսանում հանրային ծառայող:
5. Խորհուրդը բաղկացած է յոթ անձից և Հայաստանի Հանրապետության oրենսդրությանը համապատասխան ղեկավարում է հիմնադրամի գործունեությունը:
6. Հոգաբարձուների խորհրդի կազմը հաստատում է քաղաքացիական պաշտպանության և արտակարգ իրավիճակներում բնակչության պաշտպանության, ինչպես նաև բնածին և մարդածին աղետների ռիսկերի, հետևանքների նվազեցման և վերացման, ապահովման ոլորտներում Կառավարության քաղաքականությունը մշակող և իրականացնող պետական կառավարման համակարգի մարմինը:
7. Խորհրդի անդամները միաժամանակ չեն կարող լինել հիմնադրամի այլ մարմնի անդամ:
8. Հոգաբարձուների խորհրդի անդամներն ունեն իրավունքներ և պարտականություններ, որոնք սահմանված են «Հիմնադրամների մասին» Հայաստանի Հանրապետության oրենքով:
9. Խորհրդի անդամներն իրենց պարտականությունները կատարում են առանց վարձատրության` հասարակական հիմունքներով: Խորհրդի անդամների համար կարող է սահմանվել փոխհատուցում` նրանց այն ծախսերի համար, որոնք կապված են հոգաբարձուների խորհրդի անդամի պարտականությունների կատարման հետ: Փոխհատուցման վճարման կարգը սահմանում է հոգաբարձուների խորհուրդը:

**X. ՀՈԳԱԲԱՐՁՈՒՆԵՐԻ ԽՈՐՀՐԴԻ ԱՆԴԱՄԻ ԼԻԱԶՈՐՈՒԹՅՈՒՆՆԵՐԻ ԺԱՄԿԵՏԸ, ՆՐԱՆՑ ԸՆՏՐՈՒԹՅԱՆ ԿԱՐԳԸ**

1. Հոգաբարձուների խորհրդի անդամներն իրենց լիազորություններն ստանձնում են 4 տարի ժամկետով: Հոգաբարձուների խորհրդի առաջին կազմի անդամների լիազորությունները սկսվում են հիմնադրամի պետական գրանցումից հետո՝ եռամսյա ժամկետը լրանալու հաջորդ օրվանից, իսկ եթե հիմնադրամի հոգաբարձուների խորհրդի բոլոր անդամները ընտրված են, ապա դրա հաջորդ օրվանից:
2. Հոգաբարձուների խորհրդի անդամի լիազորությունը դադարում է`

1) խորհրդի նախագահին ներկայացված գրավոր դիմումի հիման վրա.

2) եթե նա նշանակվել է ի պաշտոնե` նրա զբաղեցրած պաշտոնին այլ անձ նշանակելու կամ նրա զբաղեցրած պաշտոնի վերացման դեպքում.

3) նրա կողմից իր պարտականությունների պատշաճ չկատարման դեպքում` հոգաբարձուների խորհրդի մնացած անդամների ձայների առնվազն 3/4-ով.

4) լիազորությունների ժամկետի ավարտման դեպքում.

5) եթե դադարել են հիմնադրամի հոգաբարձուների խորհրդի անդամների ընդհանուր թվի կեսի կամ կեսից ավելիի լիազորությունները.

6) նրա մահվան դեպքում.

7) դատարանի` oրինական ուժի մեջ մտած վճռով անգործունակ ճանաչվելու դեպքում:

1. Հոգաբարձուների խորհրդի անդամի թափուր տեղ առաջանալու դեպքում 30 օրվա ընթացքում հիմնադիրը կամ հոգաբարձուների խորհրդի նախագահը (իսկ նրա բացակայության դեպքում՝ նրա պատրականությունները կատարողը) հոգաբարձուների խորհրդի հաստատմանն են ներկայացնում նոր անդամի թեկնածությունը:
2. Հոգաբարձուների խորհրդի անդամը համարվում է ընտրված, եթե նրա կողմից ներկայացվել է խորհրդի կազմում ընդգրկվելու գրավոր համաձայնություն և թեկնածությունը հաստատվել է խորհրդի կողմից:

**XI. ՀՈԳԱԲԱՐՁՈՒՆԵՐԻ ԽՈՐՀՐԴԻ ՈՐՈՇՈՒՄՆԵՐԸ**

1. Հոգաբարձուների խորհրդի նիստն իրավազոր է, եթե դրան մասնակցում է խորհրդի անդամների կեսից ավելին: Քվեարկության ժամանակ խորհրդի յուրաքանչյուր անդամ ունի մեկ ձայնի իրավունք: Խորհրդի որոշումներն ընդունվում են նիստին մասնակցող անդամների ձայների մեծամասնությամբ:
2. Հոգաբարձուների խորհրդի նախագահի ընտրության և ազատման, հիմնադրամի կառավարչի ընտրության և պաշտոնից ազատման, ինչպես նաև հիմնադրամի անվանման փոփոխության, լուծարման և կանոնադրության փոփոխության կամ նոր խմբագրությամբ կանոնադրության հաստատման մասին որոշումներն ընդունվում են հոգաբարձուների խորհրդի անդամների ընդհանուր թվի ձայների մեծամասնությամբ:
3. Հիմնադրամի վերակազմակերպման մասին որոշումներն ընդունվում են խորհրդի անդամների ընդհանուր թվի ձայների (2/3) մեծամասնությամբ:
4. Եթե խորհրդի նիստում քննարկվում է խորհրդի որևէ անդամի կամ նրա հետ փոխկապակցված անձի (ծնող, ամուսին, զավակ, եղբայր, քույր, ամուսնու ծնող, զավակ, եղբայր և քույր) գույքային կամ այլ շահերի վերաբերյալ հարց, ապա խորհրդի տվյալ անդամը քվեարկությանը չի մասնակցում:

**XII. ՀՈԳԱԲԱՐՁՈՒՆԵՐԻ ԽՈՐՀՐԴԻ ԻՐԱՎԱՍՈՒԹՅՈՒՆՆԵՐԸ**

1. Խորհրդի իրավասությանն են պատկանում`
2. հիմնադրամի ռազմավարության ուղենիշների և ծրագրերի հաստատումը.
3. հիմնադրամի կողմից իրականացվող (այդ թվում՝ անձամբ) ձեռնարկատիրական գործունեության տեսակների սահմանումը.
4. հիմնադրամի բյուջեի և դրանում կատարվող փոփոխությունների, տարեկան ֆինանսական հաշվետվությունների, հաստիքացուցակի, հիմնադրամի գործունեության տարեկան հաշվետվությունների հաստատումը.
5. հիմնադրամի վերակազմակերպման մասին որոշման ընդունումը.
6. հիմնադրամի հոգաբարձուների խորհրդի անդամների լիազորությունների վաղաժամկետ դադարեցման մասին որոշումների ընդունումը.
7. հիմնադրամի կանոնադրության մեջ փոփոխություններ և լրացումներ կատարելու, կանոնադրությունը` նոր խմբագրությամբ հաստատելու մասին որոշումների ընդունումը.
8. տնտեսական ընկերությունների, առանձնացված ստորաբաժանումների և հիմնարկների ստեղծման ու դրանց կանոնադրությունների հաստատման մասին որոշումների ընդունումը.
9. հիմնադրամի ֆինանսատնտեսական գործունեության վերահսկումը.
10. տարեկան առնվազն մեկ անգամ տնoրենի հաշվետվությունը լսելը.
11. իր որոշումների կատարման ընթացքի վերահսկումը.
12. հիմնադրամի աուդիտ իրականացնող անձի (աուդիտորի) ընտրությունը.
13. այլ խորհրդակցական մարմինների կազմի և աշխատակարգի հաստատումը.
14. հիմնադրամի ներքին կանոնակարգերի հաստատումը.
15. հիմնադրամի գույքի տնoրինման կարգի հաստատումը.
16. հիմնադրամի լուծարման հարցով դատարան դիմելու մասին որոշման ընդունումը.
17. հիմնադրամի լուծարման հանձնաժողովի (լուծարողի) նշանակումը, լուծարման կարգի ու ժամկետների սահմանումը, լուծարման միջանկյալ հաշվեկշռի և լուծարման հաշվեկշռի հաստատումը.
18. խորհրդի նախագահի, տնoրենի և կանոնադրությամբ սահմանված այլ մարմինների ընտրության և նրանց լիազորությունների վաղաժամկետ դադարման մասին որոշումների ընդունումը.
19. հիմնադրամի կառուցվածքի հաստատումը.
20. հիմնադրամի հաստիքացուցակի հաստատումը.
21. «Հիմնադրամների մասին» Հայաստանի Հանրապետության oրենքով, սույն կանոնադրությամբ նախատեսված, ինչպես նաև հիմնադրամի այլ մարմիններին չվերապահված այլ լիազորությունների իրականացումը:
22. Խորհրդի իրավասության ենթակա հարցերը չեն կարող փոխանցվել այլ մարմնի:

**XIII. ՀՈԳԱԲԱՐՁՈՒՆԵՐԻ ԽՈՐՀՐԴԻ ՆԱԽԱԳԱՀԸ**

1. Խորհրդի նախագահին ընտրում են խորհրդի անդամները` իրենց կազմից:
2. Խորհուրդը կարող է ցանկացած ժամանակ վերընտրել նախագահին կամ ընտրել նոր նախագահ` իր անդամների ընդհանուր թվի ձայների մեծամասնությամբ:
3. Խորհրդի նախագահը`

1) կազմակերպում է խորհրդի աշխատանքները, անհրաժեշտության դեպքում կարող է կազմավորել հոգաբարձուների խորհրդի ժամանակավոր հանձնախմբեր, սույն կանոնադրության 48-րդ կետի 8-րդ ենթակետով նախատեսված, ֆինանսատնտեսական գործունեության վերահսկման (ստուգում, ուսումնասիրում և այլն) իրականացման և 3-րդ, 6-րդ, 7-րդ և 14-րդ կետերով նախատեսված հարցերի նախնական քննարկման և դրանց վերաբերյալ հոգաբարձուների խորհրդին եզրակացություններ (տեղեկանքներ) ներկայացնելու համար.

2) գումարում է խորհրդի նիստերը և նախագահում դրանք.

3) կազմակերպում է խորհրդի նիստերի արձանագրության վարումը.

4) հոգաբարձուների խորհրդի քննարկմանն է ներկայացնում հոգաբարձուների խորհրդի անդամների լիազորությունների դադարեցման մասին որոշման նախագիծ սույն կանոնադրության 41-րդ կետի 3) ենթակետով նախատեսված դեպքերում:

1. Խորհրդի նախագահի բացակայության դեպքում նրա պարտականությունները, խորհրդի որոշմամբ, կատարում է խորհրդի անդամներից մեկը:
2. Խորհրդի նիստերը գումարվում են ոչ պակաս, քան տարեկան մեկ անգամ` խորհրդի նախագահի կողմից: Խորհրդի արտահերթ նիստեր կարող են հրավիրվել հոգաբարձուների խորհրդի նախագանի նախաձեռնությամբ՝ ըստ անհրաժեշտության, կամ խորհրդի անդամների 1/3-ի պահանջով` խորհրդի նախագահի կողմից` համապատասխան պահանջը ներկայացվելուց հետո 30 oրվա ընթացքում: Եթե նշված ժամկետում հոգաբարձուների խորհրդի նախագահը նիստ չի հրավիրում, ապա նիստ կարող են հրավիրել նման պահանջ ներկայացրած անձինք: Խորհրդի նիստերը կարող են անցկացվել էլեկտրոնային փոստի կամ կապի այլ միջոցների կիրառմամբ, ինչպես նաև առցանց եղանակով կամ հարցման կարգով:

**XIV. ՀԻՄՆԱԴՐԱՄԻ ՏՆՕՐԵՆԸ**

1. Հիմնադրամի ընթացիկ գործունեությունը ղեկավարում է տնoրենը:
2. Հիմնադրամի տնoրենը նշանակվում է մրցութային կարգով: Մրցույթի անցկացման կարգը սահմանում է խորհուրդը: Տնoրենին պաշտոնի նշանակում և պաշտոնից ազատում է խորհուրդը:
3. Տնoրենի իրավունքներն ու պարտականությունները սահմանվում են oրենքով, սույն կանոնադրությամբ և նրա հետ կնքված աշխատանքային պայմանագրով: Տնoրենի հետ աշխատանքային պայմանագիրն ստորագրում է խորհրդի նախագահը կամ խորհրդի կողմից լիազորված այլ անձ:
4. Տնoրենի իրավասությանն են պատկանում հիմնադրամի ընթացիկ գործունեության կառավարման բոլոր հարցերը` բացառությամբ oրենքով և սույն կանոնադրությամբ նախատեսված` խորհրդի իրավասության ենթակա հարցերի: Տնoրենը կազմակերպում է խորհրդի որոշումների կատարումը:
5. Տնoրենը`

1) տնoրինում է հիմնադրամի գույքը, այդ թվում` ֆինանսական միջոցները, գործարքներ է կնքում հիմնադրամի անունից` նվազագույն աշխատավարձի 1000-ապատիկը գերազանցող գործարքները համաձայնեցնելով խորհրդի նախագահի հետ.

2) ներկայացնում է հիմնադրամը Հայաստանի Հանրապետությունում և oտարերկրյա պետություններում.

3) գործում է առանց լիազորագրի.

4) տալիս է լիազորագրեր.

5) սահմանված կարգով կնքում է պայմանագրեր, այդ թվում` աշխատանքային.

6) բանկերում բացում է հիմնադրամի ընթացիկ, հաշվարկային (այդ թվում` արտարժութային) և այլ հաշիվներ.

7) խորհրդի հաստատմանն է ներկայացնում հիմնադրամի աշխատանքային ներքին կանոնակարգը, առանձնացված ստորաբաժանումների, հիմնարկների ու հիմնադրամի կողմից հիմնադրվող տնտեսական ընկերությունների կանոնադրությունները, հիմնադրամի վարչակազմակերպական կառուցվածքը, հաստիքացուցակը.

8) իր իրավասության սահմաններում արձակում է հրամաններ, հրահանգներ, տալիս է կատարման համար պարտադիր ցուցումներ և վերահսկում դրանց կատարումը.

9) սահմանված կարգով աշխատանքի է ընդունում և աշխատանքից ազատում հիմնադրամի աշխատողներին, այդ թվում` հիմնադրամի առանձնացված ստորաբաժանումների, հիմնարկների ղեկավարներին ու աշխատողներին.

10) աշխատողների նկատմամբ կիրառում է խրախուսման և կարգապահական պատասխանատվության միջոցներ:

**XV. ՀԻՄՆԱԴՐԱՄԻ ՄԱՐՄԻՆՆԵՐԻ ՆԻՍՏԵՐԻ ԱՐՁԱՆԱԳՐՈՒԹՅՈՒՆՆԵՐԸ**

1. Հիմնադրամի մարմինների նիստերն արձանագրվում են: Արձանագրությունը ստորագրում են տվյալ նիստին մասնակցող հիմնադրամի մարմնի բոլոր անդամները: Հիմնադրամի մարմինների նիստերի արձանագրությունները կազմվում են «Հիմնադրամների մասին» Հայաստանի Հանրապետության oրենքով սահմանված կարգով:

**XVI. ՀԱՇՎԱՊԱՀԱԿԱՆ ՀԱՇՎԱՌՈՒՄԸ ԵՎ ՖԻՆԱՆՍԱԿԱՆ ՀԱՇՎԵՏՎՈՒԹՅՈՒՆԸ**

1. Հիմնադրամն օրենքով և այլ իրավական ակտերով սահմանված կարգով վարում է հաշվապահական հաշվառում և ներկայացնում ֆինանսական ու վիճակագրական հաշվետվություններ:
2. Հիմնադրամի ֆինանսական գործունեության վերստուգումը կատարվում է անկախ աուդիտորի կողմից` առնվազն տարեկան մեկ անգամ: Անկախ աուդիտորն ընտրվում է Հայաստանի Հանրապետության օրենսդրությամբ նախատեսված մրցութային կարգով և հաստատվում խորհրդի կողմից:

**XVII. ՀԻՄՆԱԴՐԱՄԻ ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՄԱՆ ԿԱՐԳԸ**

1. Հիմնադրամը վերակազմակերպվում է «Հիմնադրամների մասին» Հայաստանի Հանրապետության oրենքով սահմանված կարգով:
2. Հիմնադրամը վերակազմակերպվում է խորհրդի որոշմամբ:
3. Հիմնադրամի լուծարումը նրա գործունեության դադարումն է` առանց նրա իրավունքները և պարտականություններն իրավահաջորդության կարգով այլ անձանց անցնելու:
4. Հիմնադրամը լուծարելու մասին որոշում կարող է ընդունել միայն դատարանը` շահագրգիռ անձանց դիմումի հիման վրա: Հիմնադրամի անունից որպես շահագրգիռ անձ կարող է հանդես գալ հոգաբարձուների խորհուրդը:
5. Հիմնադրամը կարող է լուծարվել Հայաստանի Հանրապետության oրենքով սահմանված դեպքերում և կարգով:
6. Հիմնադրամի լուծարմամբ պայմանավորված՝ պարտատերերի պահանջների բավարարումից հետո, ինչպես նաև այն դեպքում, երբ լուծարման միջանկյալ հաշվեկշիռը հաստատելու պահին հիմնադրամը չունի պարտավորություններ պարտատերերի նկատմամբ հիմնադրամի մնացած գույքն ուղղվում է սույն կանոնադրությամբ նախատեսված նպատակներին, իսկ դրա անհնարինության դեպքում փոխանցվում է Հայաստանի Հանրապետության պետական բյուջե:
7. Հիմնադրամի լուծարումը համարվում է ավարտված, իսկ նրա գործունեությունը՝ դադարած՝ պետական գրանցման պահից:»:

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ 2010 ԹՎԱԿԱՆԻ ԴԵԿՏԵՄԲԵՐԻ 2-Ի N 1694-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Ընթացիկ իրավիճակը և իրավական ակտի ընդունման անհրաժեշտությունը**

«Հայաստանի Հանրապետության կառավարություն 2010 թվականի դեկտեմբերի 2-ի N 1694-Ն որոշման մեջ փոփոխություն կատարելու մասին» Հայաստանի Հանրապետության կառավարության որոշ­ման ընդունումը պայմանավորված է «Հիմնադրամների մասին» օրենքին «Աղետների ռիսկի նվազեցման ազգային պլատֆորմ» հիմնադրամի (այսուհետ` Հիմնադրամ) կանոնադրության դրույթների համապատասխանեցման անհրաժեշտությամբ:

«Նորմատիվ իրավական ակտերի մասին» օրենքի 34-րդ հոդվածի 4-րդ մասի համաձայն` եթե նորմատիվ իրավական ակտում կատարվում են ծավալուն փոփոխություններ կամ լրացումներ, ապա ակտը կարող է ամբողջությամբ շարադրվել նոր խմբագրությամբ:

Հարկ է նշել, որ Նախագծի ընդունումն ուղղված է նաև Հայաստանի Հանրապետության վարչապետի կողմից տրված բանավոր հանձնարարականի կատարման ապահովմանը, որի համաձայն` պետական մարմինների և պաշտոնատար անձանց մասնակցությունը Կառավարության կողմից հիմնադրված կազմակերպությունների գործունեության ընթացքում պետք է նվազեցվի:

Միաժամանակ, անհրաժեշտ է ընդգծել նաև այն, որ Հիմնադրամի հիմնադրման անհրաժեշտությունը պայմանավորված է եղել հետևյալ հանգամանքներով`

1. Հայաստանը՝ որպես ՄԱԿ-ի անդամ երկիր, ուներ Հյոգոյի աղետների ռիսկի նվազեցման (ԱՌՆ) գործողությունների շրջանակային ծրագրի և ԱՌՆ Սենդայի գործողությունների ծրագրի իրականացման առումով ստանձնած միջազգային պարտավորություններ,
2. Հայաստանի հանրապետությունում նման հաստատության ձևավորումը կարևոր էր այն առումով, որ մեր երկրի զարգացման և կառավարման գործընթացներում բացակայում էր ԱՌՆ բաղադրիչը,
3. բացակայում էր ռիսկերի գիտակցումով պայմանավորված զարգացմանը նպաստող մոտեցումների, մոդելների և միասնական համագործակցային միջավայրը,
4. ԱՌՆ ոլորտի օրենսդրական դաշտի անկատարություն, ԱՌՆ ռազմավարության բացակայություն, ոլորտի դերակատարների պատասխանատվությունների և իրավասությունների հստակեցման անհրաժեշտություն, ԱՌՆ ոլորտում գիտելիքի և կրթության ոչ բավարար մակարդակ, իրազեկման գործընթացի անկատարություն, ԱՌՆ ոլորտում ռեսուրսների ոչ արդյունավետ օգտագործում և այլն:

**Ազգային պլատֆորմը ձևավորվել է Հայաստանում գործող միջազգային, տեղական հասարակական կազմակերպությունների և պետական կառավարման համակարգի համատեղ ջանքերով՝ որպես միասնական հարթակ, որի նպատակն էր՝ օժանդակել ՀՀ-ում աղետների ռիսկի նվազեցման բազմաճյուղ մեխանիզմի հիմնմանը, տեխնածին և տարերային բնույթի արտակարգ իրավիճակների ռիսկի նվազեցմանը, արտակարգ իրավիճակների հնարավոր հետևանքների նվազեցմանն ու վերացմանը**:

Հիմնադրամի գործունեությունն ուղղված է եղել ԱՌՆ/ԱՌԿ ռազմավարության մշակում և իրականացման համակարգում, օրենսդրական դաշտի կատարելագործում և զարգացման ապահովում, ԱՌԿ դերակատարների պարտավորությունների և իրավասությունների հստակեցում, ենթագերատեսչական շահերի ներդաշնակեցում, ԱՌՆ համակարգում ներգրավվածների գործունեության և համագործակցության ապահովում, ռեսուրսների արդյունավետ օգտագործում, ԱՌՆ գիտելիքի և կթության զարգացման ապահովում, հանրային իրազեկման ապահովում, վերլուծական կարողությունների հզորացում, ԱՌԿ մեթոդաբանության ձևավորում, մոնիտորինգի համակարգի զարգացում, ԱՌՆ ինտեգրում զարգացման քաղաքականության, ծրագրերի և պլանավորման մեջ, դիմակայունության մշակույթի ձևավորում և այլ խնդիրների լուծմանը:

Հիմնադրամի **հիմնական մասնակիցներն** են ՀՀ իշխանությունները, ԱԻՆ-ը, ԱՌՆ ոլորտում գործող միջազգային կառույցները և դոնոր կազմակերպությունները, Միավորված Ազգերի Կազմակերպությունը (ՄԱԿ), Հայկական Կարմիր խաչի ընկերությունը (ՀԿԽԸ), Հայաստանում գործող միջազգային և հասարակական կազմակերպությունները, ինչպես նաև ոլորտում ներգրավված գիտական կառույցներն ու անհատ փորձագետները:

Հաշվի առնելով ԱՌՆԱՊ-ի նպատակը և խնդիրները, ինչպես նաև նախատեսված գործառույթները, պլատֆորմի համար աշխատանքային խմբի կողմից ընտրվել էր «***հիմնադրամ»*** ձևաչափը: Էությամբ լինելով հասարակական կառույց և **ստեղծված լինելով ՀՀ կառավարության կողմից՝ այն հնարավորություն է ստեղծում ապահովելու պետական, հասարակական, մասնավոր և միջազգային կառույցների մասնակցությունը ինչպես որոշումների կայացմանը, այնպես էլ տարբեր կարգի խորհրդատվական գործընթացներին:** Միևնույն ժամանակ այն ապահովում է հնարավորություն ամենօրյա օպերատիվ աշխատանքների (միջոցառումների, կոնֆերանսների, հանդիպում-քննարկումների կազմակերպում, տվյալների փոխանակում և այլն) հստակ կազմակերպման և վերահսկման համար, անհրաժեշտ ճկունություն՝ ժամանակին արձագանքելու նոր մարտահրավերներին, իրականացնելու ոլորտին առնչվող տարաբնույթ ծրագրեր, **ներգրավելով դրամաշնորհային միջոցներ, որոնք դոնոր կազմակերպությունների կողմից չէին կարող տրամադրվել պետական կառույցներին, ինչպես նաև իրականացնելու ԱՌՆ ոլորտին առնչվող եկամտաբեր գործունեություն, որոնք էլ հանդիսանում են հիմնադրամի ֆինանսական միջոցների ձևավորման հիմնական աղբյուրը**: «Հիմնադրամ» ձևաչափի ընտրությունը պայմանավորված է եղել նաև այն հանգամանքով, որ **եթե այն լիներ պետական կառավարման համակարգում** (նախարարության որևէ ստորաբաժանման կարգավիճակով, ինչպիսին էր մի շարք հետխորհրդային երկրներում), ապա **ունենալով ուժեղ կարգավիճակ՝ միևնույն ժամանակ չէր կարող ունենալ գործընկեր կառույցների առկա աջակցությունը, քանի որ մի շարք միջազգային և տեղական կառույցներ, իրենց մանդատի շրջանակներում, անմիջականորեն չեն աշխատում պետական համակարգի հետ:** Իսկ զուտ հասարակական կազմակերպության կարգավիճակում (ինչպիսին եվրոպական զարգացած երկրների դեպքում է), ԱՌՆԱՊ-ը կունենար թույլ կարգավիճակ ԱՌՆ ուղղության զարգացման ու խթանման առումով խնդիրների լուծման համար:

**Հիմնադրամի կառավարման բարձրագույն և հսկողություն իրականացնող մարմինը հիմնադրամի հոգաբարձուների խորհուրդն է, որի 15 անդամները, համաձայն հիմնադրամի կանոնադրության, ԱՌՆ գործընթացներում շահագրգիռ պետական կառավարման մարմիների ներկայացուցիչներ են:** Դա հնարավորություն է ընձեռել ապահովելու հիմնադրամի գործունեության լիարժեք թափանցիկություն և անմիջական վերահսկողություն պետության կողմից, ԱՌՆ ոլորտում պետության կողմից վարվող քաղաքականության գործուն ազդեցություն և հետադարձ կապ միջազգային և հասարակական կազմակերպությունների, գիտական և կրթական կառույցների, ՏԻՄ-երի և մասնավոր սեկտորի կողմից իրականացվող գործունեության առումով, ԱՌՆ ոլորտը կարգավորող իրավական դաշտի բարելավմանն ուղղված փաստաթղթերի մշակման գործընթացների մասնակցային ձևաչափ, խնդիրների քննարկում և որոշումների ընդունում հավասար ձայների սկզբունքով և կոնսենսուսով, ԱՌՆ ոլորտում միջազգային ու հասարակական կազմակերպությունների կողմից իրականացվող ծրագրերի վերաբերյալ պետական կառույցների իրազեկվածություն և այլն:

Հիմնադրամի՝ կանոնադրությամբ սահմանված **գործառույթներն են**՝ 1) ԱՌՆ դերակատարների պարտավորությունների և իրավասությունների հստակեցմանը, ենթագերատեսչական շահերի ներդաշնակեցմանը, աղետների ռիսկի նվազեցման համակարգում ներգրավված մարմինների ու կազմակերպությունների գործունեության և համագործակցության ապահովմանը, ռեսուրսների արդյունավետ օգտագործման գործընթացներին աջակցելը. 2) օժանդակելը` գիտական և կրթական ներուժի զարգացմանը, հանրային իրազեկման ապահովմանը և վերլուծական կարողությունների հզորացմանը, արտակարգ իրավիճակների կանխման և կանխարգելման միջոցառումների իրականացմանը, արտակարգ իրավիճակների հետևանքների վերացման միջոցառումների իրականացմանը, արտակարգ իրավիճակներ առաջացնող երևույթների ուսումնասիրմանը, հնարավոր հետևանքների նվազեցմանը, սեյսմիկ ռիսկի նվազեցման միջոցառումների իրականացմանը, արտակարգ իրավիճակներում տուժած բնակչությանն օգնության ցուցաբերմանը, 3) գիտահետազոտական աշխատանքների իրականացումը. 4) Հայաստանի Հանրապետության օրենսդրությանը չհակասող այլ միջոցառումների իրականացումը:

Հիմնադրամի **գույքի և ֆինանսական միջոցների ձևավորման՝ Կանոնադրությամբ ամրագրված, աղբյուրներն են՝** հիմնադրի ներդրումը (փաստացի՝ հիմնադիրը որևէ ներդրում չի կատարել). ֆիզիկական, իրավաբանական անձանց, այդ թվում` նաև oտարերկրյա քաղաքացիների, իրավաբանական անձանց, ինչպես նաև օտարերկրյա պետությունների և միջազգային կազմակերպությունների նվիրատվությունները, նվիրաբերությունները, փոխառությունները, վարկերը, ներդրումները. Հայաստանի Հանրապետության պետական բյուջեից դրամական մուտքերը` ներառյալ արտակարգ իրավիճակների բնագավառում կնքված Հայաստանի Հանրապետության միջազգային պայմանագրերի շրջանակներում Հայաստանի Հանրապետության պետական բյուջեից ներգրավվող փոխառությունները (փաստացի՝ հիմնադրամը իր գործունեության ողջ ընթացքում պետական բյուջեից դրամական որևէ մուտք չի ունեցել). դրամաշնորհները. հիմնադրամի և իր ստեղծած կամ իր մասնակցությամբ տնտեսական ընկերությունների ձեռնարկատիրական գործունեությունից ստացված միջոցները. հանգանակությունները. oրենքով չարգելված այլ միջոցներ:

**Հիմնադրամի գույքի և ֆինանսական միջոցների ձևավորման փաստացի հիմնական աղբյուրներն են՝ միջազգային կազմակերպությունների հետ համատեղ իրականացվող դրամաշնորհային ծրագրերը և ձեռնարկատիրական գործունեու-թյունից ստացված եկամուտները:**

**Տվյալ դեպքում, Հիմնադրամի հիմնադրամի պահպանման և զարգացման հիմնավորվածությունը պայմանավորված է մի շարք հանգամանքներով, մասնավորապես.**

1. **Հայաստանի միջազգային պարտավորությունն է՝ որպես ՄԱԿ-ի անդամ երկիր,** որը ստանձնել է Հյոգոյի աղետների ռիսկի նվազեցման (ԱՌՆ) գործողությունների շրջանակային ծրագրի և ԱՌՆ Սենդայի գործողությունների ծրագրի իրականացման շրջանակներում,
2. **պետական լիազոր մարմնի համար գործուն մեխանիզմ է** աղետների ռիսկի կառավարման ոլորտում իրականացվող քաղաքականության, ռազմավարությունների և ծրագրերի առաջխաղացման, հիմնական դերակատարների գործունեության և համագործակցության ապահովման, ռեսուրսների մոբիլիզացման ու արդյունավետ օգտագործման համար, զարգացման քաղաքականության, ծրագրերի և պլանավորման մեջ ԱՌՆ ինտեգրման, տեղեկատվության փոխանակման, իրազեկվածության բարձրացման, հետադարձ կապի ապահովման, մոնիթորինգի, դիմակայունության մշակույթի ձևավորման ու զարգացման համար:
3. **Հիմնադրամն իրականացնում է ծրագրեր, որոնք անմիջայան ազդեցություն ունեն ռիսկերի նվազեցման, պատրաստվածության և արձագանքման կարողությունների զարգացման գործընթացներում՝ չստանալով որևէ ֆինանսական աջակցություն պետական համակարգից, ներգրավելով միջոցներ, որոնք չէին կարող տրամադրվել պետական կառույցներին:**
4. Տասնամյա գործունեության ընթացքում ստեղծած համագործակցության, կապերի և իրականացրած ծրագրերի արդյունքում **միջազգային հարթակներում ԱՌԿ ոլորտում Հայաստանի համար ապահովում է բարձր հեղինակություն**,
5. Նվազագույն աշխատակազմով (4 հաստիքային աշխատող) **ապահովում է բարձր արդյունավետություն** (վերջին 5 տարիների հաշվարկով հիմնադրամի վարչակառավարչական ծախսերը միջինում կազմել են ընդհանուր ծախսերի 6.74%-ը):
6. **Առաջարկվող կարգավորման բնույթը**

Նախագծով նախատեսվում է համապատասխանեցնել Հիմնադրամի կանոնադրությունը «Հիմնադրամների մասին» օրենքին և ապահովել Հայաստանի Հանրապետության վարչապետի կողմից տրված հանձնարարականի կատարմանը:

1. **Նախագծի մշակման գործընթացում ներգրավված ինստիտուտները և անձինք**

Նախագծերը մշակվել են Արտակարգ իրավիճակների նախարարության կողմից:

1. **Ակնկալվող արդյունքը**

Նախագծի ընդունման արդյունքում ակնկալվում է համապատասխանեցնել Հիմնադրամի կանոնադրությունը «Հիմնադրամների մասին» օրենքին և ապահովել Հայաստանի Հանրապետության վարչապետի կողմից տրված հանձնարարականի կատարմանը:

1. «Հայաստանի Հանրապետության կառավարություն 2010 թվականի դեկտեմբերի 2-ի N 1694-Ն որոշման մեջ փոփոխություն կատարելու մասին» Հայաստանի Հանրապետության կառավարության որոշ­ման նախագծի ընդունման կապակցությամբ պետական կամ տեղական ինքնակառավարման մարմնի բյուջեում ծախսերի և եկամուտների էական ավելացում կամ նվազեցում չի նախատեսվում:
2. «Հայաստանի Հանրապետության կառավարություն 2010 թվականի դեկտեմբերի 2-ի N 1694-Ն որոշման մեջ փոփոխություն կատարելու մասին»Հայաստանի Հանրապետության կառավարության որոշ­ման նախագծի ընդունմամբ` այլ իրավական ակտերի ընդունման անհրաժեշտություն չի առաջանում։